### NN 9/2026 (26.1.2026.), Pravilnik o izmjenama i dopunama Pravilnika o zaštiti poljoprivrednog zemljišta od onečišćenja

MINISTARSTVO POLJOPRIVREDE, ŠUMARSTVA I RIBARSTVA

66

Na temelju članka 5. stavka 5. Zakona o poljoprivrednom zemljištu (»Narodne novine«, br. 20/18., 115/18., 98/19., 57/22. i 136/25.), ministar poljoprivrede, šumarstva i ribarstva donosi

PRAVILNIK

O IZMJENAMA I DOPUNAMA PRAVILNIKA O ZAŠTITI POLJOPRIVREDNOG ZEMLJIŠTA
 OD ONEČIŠĆENJA

Članak 1.

U Pravilniku o zaštiti poljoprivrednog zemljišta od onečišćenja (»Narodne novine« br. 71/19 i 127/25) članak 10.a mijenja se i glasi:

»(1) Komina masline i vegetativna voda kao nusproizvodi proizvodnje maslinovog ulja moraju se primjereno zbrinuti u skladu s propisom o gospodarenju otpadom i propisom o vodama.

(2) Komina masline može se razastirati na poljoprivredno zemljište u količini ne većoj od 80 tona/ha i mora se ravnomjerno rasporediti po poljoprivrednom zemljištu.

(3) Prije razastiranja komine masline na poljoprivrednom zemljištu vlasnici i/ili posjednici dužni su provesti analizu tla sukladno propisu o metodologiji za praćenje stanja poljoprivrednog zemljišta i ishoditi Izvještaj o kemijskoj analizi komine masline koji je u Prilogu ovoga Pravilnika i čini njegov sastavni dio (Prilog 2. Izvještaj o kemijskoj analizi komine masline).

(4) Komina masline koja se razastire na poljoprivredno zemljište mora biti upisana u Očevidnik nusproizvoda u skladu s propisom o gospodarenju otpadom.

(5) Vlasnici i/ili posjednici poljoprivrednog zemljišta dužni su voditi evidenciju o:

– datumu razastiranja komine masline na poljoprivredno zemljište

– količinama komine masline u kilogramima odnosno tonama/ha koja se razastire

– broju i veličini katastarske čestice, te nazivu katastarske općine.«

Članak 2.

Članak 10.b mijenja se i glasi:

»(1) Iznimno od članka 10.a ovoga Pravilnika, komina masline može se privremeno skladištiti na poljoprivrednom zemljištu.

(2) Privremeno skladištenje komine masline može trajati najduže tri godine.

(3) Prije skladištenja komine masline na poljoprivrednom zemljištu vlasnici i/ili posjednici dužni su ishoditi suglasnost za lokaciju za privremeno skladištenje na Obrascu koji je u prilogu ovog Pravilnika i čini njegov sastavni dio (Prilog 1. Obrazac suglasnosti jedinica lokalne samouprave).

(4) Suglasnost za lokaciju za privremeno skladištenje komine masline iz stavka 3. ovoga članka daje jedinica lokalne samouprave.

(5) Suglasnost jedinice lokalne samouprave iz stavka 4. ovoga članka za određenu lokaciju za privremeno skladištenje komine traje 12 mjeseci, a može se izdati najviše tri puta za istu lokaciju.

(6) Jedinica lokalne samouprave dužna je nakon izdavanja suglasnosti iz stavka 4. ovoga članka, pokrenuti postupak za izgradnju odgovarajućeg pogona za preradu komine masline na lojalnoj i/ili regionalnoj razini.

(7) Površina za privremeno skladištenje komine masline izrađuje se u skladu s propisom o gospodarenju otpadom.

(8) Površina iz stavka 7. ovoga članka mora biti izolirana nepropusnom folijom minimalne debljine 0,75 mm radi sprječavanja onečišćenja tla i voda kao i onemogućavanja procjeđivanja oborinskih i vegetativnih voda u okolno tlo i vode.

(9) Nakon prestanka privremenog skladištenja komine masline na poljoprivrednom zemljištu, vlasnik i/ili posjednik dužan je poljoprivredno zemljište na kojem je bila uskladištena komina masline vratiti u prvobitno stanje.«

Članak 3.

Članak 10.d mijenja se i glasi:

»(1) Ministarstvo nadležno za poljoprivredu vodi evidenciju privremenih skladišta komine masline na poljoprivrednom zemljištu iz članka 10.b ovoga Pravilnika.

(2) Prije početka privremenog skladištenja komine masline pravna, fizička osoba – obrtnik ili fizička osoba koja u procesu prerade masline proizvodi kominu masline dužna je Ministarstvu nadležnom za poljoprivredu podnijeti zahtjev za upis u evidenciju privremenog skladištenja komine masline na poljoprivrednom zemljištu.

(3) Uz zahtjev iz stavka 2. ovoga članka, podnositelj zahtjeva dostavlja:

1. naziv pravne, fizičke osobe – obrtnika ili fizičke osobe koja će privremeno skladištiti kominu masline

2. suglasnost iz članka 10.b stavka 3. ovoga Pravilnika

3. podatke o lokaciji na kojoj će se privremeno skladištiti komina masline:

– naziv katastarske općine

– popis katastarskih čestica

4. podatke o količini komine masline koja će se privremeno skladištiti na lokaciji iz točke 3. ovoga stavka

5. datum početka i datum završetka privremenog skladištenja komine masline

6. zemljovid s prikazom lokacije iz točke 3. ovoga stavka prikazan na katastarskoj podlozi, izrađen i ovjeren od strane ovlaštenog inženjera geodezije.

(4) Evidencija iz stavka 1. ovoga članka sadrži podatke:

1. naziv pravne, fizičke osobe – obrtnika ili fizičke koja privremeno skladišti kominu masline

2. podatke o lokaciji na kojoj se privremeno skladištiti komina masline:

– naziv katastarske općine

– popis katastarskih čestica

3. količina privremeno uskladištene komine masline

4. datum početka i datum završetka privremenog skladištenja komine masline.

(5) Ministarstvo nadležno za poljoprivredu izdaje potvrdu o upisu u evidenciju privremenih skladišta komine masline.

(6) Ministarstvo nadležno za poljoprivredu objavljuje na mrežnoj stranici evidenciju privremenih skladišta komine masline iz stavka 1. ovoga članka.«

PRIJELAZNE I ZAVRŠNE ODREDBE

Članak 4.

Vlasnici i/ili posjednici poljoprivrednog zemljišta dužni su postupanje s kominom masline na poljoprivrednom zemljištu uskladiti s odredbama ovoga Pravilnika u roku od šest mjeseci od dana stupanja na snagu ovoga Pravilnika.

Članak 5.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 320-01/25-01/8
 Urbroj: 525-06/191-26-17
 Zagreb, 8. siječnja 2026.

Potpredsjednik Vlade
 i ministar
 David Vlajčić, v. r.